ไฟแนนซ์ทูเดย์
...เริ่มต้นปีนี้ แบงก์ชาติก็เจองานหินทันที แม้จะตั้งตัวมาก่อนแล้วว่าจะต้องเจอมหกรรมเงินไหลเข้า กดดันให้เงินบาทแข็งค่าแน่ๆ แต่ไม่คิดว่าจะมาแรงและเร็วขนาดนี้
23 ม.ค. 2556

...เริ่มต้นปีนี้ แบงก์ชาติก็เจองานหินทันที แม้จะตั้งตัวมาก่อนแล้วว่าจะต้องเจอมหกรรมเงินไหลเข้า กดดันให้เงินบาทแข็งค่าแน่ๆ แต่ไม่คิดว่าจะมาแรงและเร็วขนาดนี้
แค่เพียง 2 สัปดาห์หลังปีใหม่ ค่าเงินบาทแข็งค่าพรวดเดียวหลุดกรอบ 30 บาทลงไปเลย ทำผู้ส่งออกร้องจ๊าก เพราะปรับตัวไม่ทัน
...เจอภาวะเศรษฐกิจโลกที่ผันผวนมากขนาดนี้ ก็พิสูจน์ฝีมือคนแบงก์ชาติอีกสักครั้ง หลังจากประสบความสำเร็จกับการออกมาตรการคุมธนาคารพาณิชย์เข้มงวด ทำให้วิกฤตแฮมเบอร์เกอร์ไม่ทำให้ธนาคารพาณิชย์ของไทยระคายเคือง เหมือนธนาคารในอเมริกาและยุโรปที่ล้มกันระเนระนาดอย่างคาดไม่ถึง 
...เรื่องเงินบาทนี้ จะว่าไปแล้ว ช.ชดา ไม่เชื่อว่าแบงก์ชาติไม่ทำอะไร การเข้าแทรกแซงของแบงก์ชาติ มีทั้งการใช้การแทรกแซงด้วยวาจา และการดอดซื้อเงินในตลาด ปลอมตัวเป็นผู้เล่นคนนึง แต่ทำน้อยๆ เพื่อชะลอไม่ให้เงินบาทแข็งค่าเร็วเกินไป
ส่วนเรื่องแบงก์ชาติทำอะไรแล้ว White Lies ไม่ยอมรับนั้น อันนี้เข้าใจได้ เพราะถ้าเปิดไต๋เข้าไปแทรกแซงค่าเงิน เท่ากับเปิดหน้าให้นักเก็งกำไรชก ทีนี้จะกลายเป็นโดนถล่ม มีเท่าไหร่ก็หมดหน้าตักแน่นอน
อันนี้เข้าข่ายโกหกเพื่อชาติ ไม่ใช่โกหกเพื่อหวังผลทางการเมือง 
...แน่เหมือนแช่แป้ง คือ มาตรการของแบงก์ชาติ จะใช้จากเบาไปหาหนัก เริ่มจากการเจาะช่องให้เงินทุนไหลออกไปลงทุนต่างประเทศได้มากขึ้นตามแผนแม่บททางการเงินก่อน หากเงินยังไหลเข้าไม่หยุด เชื่อว่าจะได้เห็นมาตรการใหม่จากแบงก์ชาติออกมาอีกชุดนึงอย่างแน่นอน 
...เดอะโต้ง กิตติรัตน์ ณ ระนอง รองนายกรัฐมนตรีและ รมว.คลัง บอกว่า การออก พ.ร.บ.กู้เงิน 2 ล้านล้านบาท เพื่อลงทุนโครงสร้างพื้นฐานด้านระบบขนส่ง ภายใน 7 ปีครึ่ง จะทำให้เศรษฐกิจขยายตัวได้ปีละ 1% ฟังแล้วดูดี แต่ ช.ชดา หันมาดูหนี้ครัวเรือนที่พุ่งปรู๊ดปร๊าดแล้ว สลด 
...เป็นความจริงที่ปฏิเสธไม่ได้ว่า โครงการผ่อน 0% ของสินเชื่อรายย่อยต่างๆ กระตุ้นให้คนซื้อของโดยไม่ต้องคิดจริงๆ เอาเงินในอนาคตมาใช้กัน สัดส่วนหนี้จึงเพิ่มเร็วมากอย่างนี้